Skakel in by ons Koning se oorwinningsplan
"Aan My is al die mag gegee in die hemel en op die aarde" sê Jesus Christus. Hy het reeds die Satan se mag gebreek. Hy bevry sondaars van die mag van die Bose. Hy maak ons sy dissipels wat Hom volg en dien by die huis, skool, fabriek, kantoor, op die sportveld en in die verkeer.
Die almagtige Koning betrek ons by sy allesomvattende plan: "Gaan dan na al die nasies toe en maak die mense my dissipels." As ons Hom getrou volg, verteenwoordig ons Hom by allerhande soorte mense, selfs by ons vyande: rowers en mense met vals godsdienste - ook by hulle wat ons land gaan besoek tydens die wêreldbeker sokker-toernooi. Dink aan al die sportvelde, pawiljoene en gastehuise as ruimtes om te getuig!
Om dissipels te kan wees en te kan maak, belowe die Here Jesus aan ons die leiding en krag van sy Heilige Gees: "Ek is by julle al die dae tot die voleinding van die wêreld." Hy belowe nie om ons te help om enigiets te doen of te kry nie, maar slegs wat Hy weet ons nodig het om mense prakties lief te hê al die dae van ons (kort) lewe.